Broj: 711-I-2742-M-213/23-02-23

Zagreb, 8. prosinca 2023.

**KRISTINA KUBIŠTA**

zamjenica općinskog načelnika Općine Dežanovac

**Predmet: mišljenje na zahtjev obveznice Kristine Kubište**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 1. prosinca 2023. pod brojem 711-U-8302-M-213/23-01-26 zaprimilo je zahtjev za davanjem mišljenja koji je podnijela obveznica Kristina Kubišta, zamjenica općinskog načelnika Općine Dežanovac.

U podnesenom zahtjevu obveznica je navela da Općina Dežanovac provodi „Mjeru za poticanje stambenog zbrinjavanja mladih na području Općine Dežanovac za 2023. godinu” te je zatražila mišljenje smije li se njen izvanbračni partner javiti na navedenu mjeru pri čemu je napomenula da nije u povjerenstvu. Obveznica je također zatražila mišljenje smije li se javiti na „Javni poziv za dodjelu jednokratne novčane potpore studentima 1. i viših godina sa statusom redovnog i izvanrednog studenta s područja Općine Dežanovac za akademsku godinu 2023./2024.” uz što je napomenula da se potpora isplaćuje kao jednokratna naknada u iznosu od 150,00 eura te da isto nije stipendija koja se isplaćuje na mjesečnoj bazi svih 12 mjeseci godišnje. Obveznica naposljetku moli za žurni odgovor s obzirom na to da se bliži krajnji rok za prijavu za navedene pozive.

Povjerenstvo je uvidom u službene mrežne stranice Općine Dežanovac utvrdilo da je Javni poziv za dodjelu jednokratne novčane potpore studentima 1. i viših godina sa statusom redovnog i izvanrednog studenta s područja Općine Dežanovac za akademsku godinu 2023./2024., KLASA: 604-01/23-01/01, URBROJ: 2103-7-2-1-23-2, od 22. rujna 2023. raspisao Josip Stjepanović, općinski načelnik Općine Dežanovac, te da je istim utvrđeno da se potpora dodjeljuje u jednokratnom iznosu od 150,00 eura po studentu pri čemu općinski načelnik donosi odluku o dodjeli i isplati jednokratnih novčanih potpora studentima sa područja Općine Dežanovac u 2023./2024. Istim Javnim pozivom utvrđeni su uvjeti koje studenti moraju ispunjavati kako bi sudjelovali u dodjeli potpora te je utvrđen rok za dostavu prijava najkasnije do 7. listopada 2023. Rok za podnošenje prijava izmijenjen je I. izmjenom navedenog Javnog poziva od 5. listopada 2023., KLASA: 604-01/23-01/01, URBROJ: 2103-7-2-1-23-3, na način da je rok produljen do 31. listopada 2023.

Nadalje, Povjerenstvo je utvrdilo da je Javni poziv za dodjelu bespovratnih sredstava za poticanje stambenog zbrinjavanja mladih obitelji na području Općine Dežanovac za 2023. godinu, KLASA: 371-01/23-01/01, URBROJ: 2103-7-2-1-23-1, od 13. srpnja 2023. objavio Josip Stjepanović, općinski načelnik Općine Dežanovac, te da je istim utvrđeno da svaki korisnik po Javnom pozivu može ostvariti 30% kupoprodajne cijene, utrošenog iznosa, odnosno najviše 1.500,00 eura ili 11.301,75 kuna. Prihvatljivi korisnici mjere po Programu su mlade obitelji pod uvjetom da u svom vlasništvu nemaju drugi stan, obiteljsku kuću, kuću za odmor ili sličan objekt pogodan za stanovanje, da istu nisu prodali, darovali ili na bilo koji drugi način otuđili, odnosno da im kupljena nekretnina ili nekretnina koju grade predstavlja prvu i jedinu nekretninu za stanovanje na području Općine Dežanovac pri čemu se mladom obitelji smatra bračni ili izvanbračni par. Navedenim Javnim pozivom utvrđeni su i daljnji uvjeti za prihvatljive prijavitelje/korisnike kao i kategorije prijavitelja/korisnika koje imaju prednost za dobivanje potpora. Rok za podnošenje prijava po navedenom Javnom pozivu utvrđen je do 1. prosinca 2023.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 33. sjednici održanoj 8. prosinca 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Pojam privatnog interesa prema članku 5. stavku 1. točki 8. ZSSI-a obuhvaća imovinsku i neimovinsku korist obveznika i povezanih osoba.

Povjerenstvo ističe kako se izvanbračni drug obveznice smatra povezanom osobom s obveznicom temeljem članka 5. stavka 1. točke 6. ZSSI-a.

U situaciji kada bi se obveznica u okviru izvršavanja svojih ovlasti zamjenice općinskog načelnika Općine Dežanovac našla odlučivati u postupcima po javnim pozivima za dodjelu jednokratne novčane potpore studentima odnosno za dodjelu bespovratnih sredstava za poticanje stambenog zbrinjavanja mladih obitelji, a u kojim postupcima bi obveznica neposredno bila prijavitelj/korisnik ili bi to bio njezin izvanbračni drug, pojavile bi se okolnosti koje se mogu definirati kao potencijalni sukob interesa kada bi njezin privatni interes mogao utjecati na nepristranost u obavljanju javne dužnosti.

Naime, postupanje Općine Dežanovac u postupcima po navedenim javnim pozivima treba biti provedeno u javnom interesa, a obveznica ne može biti objektivna i nepristrana jer pored obveze zaštite javnog interesa ujedno želi ostvarenje i vlastitog privatnog interesa odnosno interesa s njom povezane osobe.

Isto tako, obveznica, odnosno njezin izvanbračni drug ne mogu biti isključeni ili ograničeni od svojih prava na sudjelovanje u navedenim postupcima zbog toga što obveznica obnaša javnu dužnost u Općini Dežanovac već ima pravo u istima sudjelovati pod jednakim uvjetima kao i svi drugi građani.

Obveznica je uvijek pozvana ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog te je stoga u cilju očuvanja vlastitog integriteta i jačanja transparentnosti u obnašanju javnih dužnosti dužna, sukladno članku 9. ZSSI-a, izuzeti se od odlučivanja i poduzimanja bilo koje radnje vezano za provedbu postupaka po javnim pozivima za dodjelu jednokratne novčane potpore studentima odnosno za dodjelu bespovratnih sredstava za poticanje stambenog zbrinjavanja mladih obitelji u kojima ima namjeru sudjelovati ili u kojima ima namjeru sudjelovati njen izvanbračni drug, koje bi eventualno bila nadležna poduzeti. Također, svim osobama koje bi eventualno u istome postupku poduzimale radnje obveznica je dužna deklarirati okolnost da namjerava sudjelovati ona ili njen izvanbračni drug te je o istome dužna obavijestiti i članove Općinskog vijeća Općine Dežanovac te javnost putem službene internetske stranice iste Općine. Na taj način skreće se pozornost osobama koje poduzimaju radnje i odlučuju u navedenim postupcima, ali i zainteresiranoj javnosti, na potrebu kontrole u postupcima po predmetnim javnim pozivima.

Imajući u vidu da je obveznica zahtjev za davanjem mišljenja vezano uz prijave na javne pozive koje je raspisala Općina Dežanovac podnijela 1. prosinca 2023., a koji dan je bio zadnji dan roka za prijavu na Javni poziv za dodjelu bespovratnih sredstava za poticanje stambenog zbrinjavanja mladih obitelji na području Općine Dežanovac za 2023. godinu, dok je rok za prijavu na Javni poziv za dodjelu jednokratne novčane potpore studentima 1. i viših godina sa statusom redovnog i izvanrednog studenta s područja Općine Dežanovac za akademsku godinu 2023./2024. protekao 31. listopada 2023., Povjerenstvo dodatno obveznici ukazuje da je institut mišljenja iz članka 8. stavaka 3. i 4. ZSSI-a propisan u svrhu davanja mišljenja obveznicima za buduće situacije (*pro futuro*), a ne za one tekuće.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Kristina Kubišta, elektroničkom dostavom
2. Objava na internetskoj stranici Povjerenstva
3. Pismohrana